
Kézilabda - az erős csontozat kulcsa?

Kulcsszavak: DEXA;csontsűrűség;kézilabda;csonttömeg;kamaszok
Tudományos diákköri munkám során bekapcsolódhattam a Magyar Kézilabda Szövetség szervezésében folyó kutatásba, amelyben pubertáskorú, versenyszerűen kézilabdázó sportolók testösszetételét, csontszerkezetét vizsgáljuk. A kutatás célja, hogy képet adjon arról, hogy ez a sport milyen hatással van a sportoló kamaszok csontjainak, izmainak fejlettségére. Mivel a kézilabda egy kontaktsport, különösen fontos a megfelelően erős csontozat a sikeres pályafutáshoz és a sportsérülések elkerülése végett.
A 2024-ben vizsgált 210 fiatal válogatott kézilabdázó (14-20 évesek) testszerkezeti vizsgálatait DEXA (Lunar GE) műszerrel végeztük el a Magyar Kézilabda Szövetség Sporttudományi és Diagnosztikai Igazgatóságának Humánbiológiai Laboratóriumában. A tudományos diákköri munkám során a kézilabdázók csontszerkezetét jellemzem más sportágak sportolóinak csontszerkezeti mutatóinak tükrében (azonos korcsoportot vizsgálva).
A szakirodalmi források és saját mérések alapján előzetesen megállapítható, hogy a kézilabda és a súlyemelés nagyobb csontsűrűséget alakít ki, mint az úszás vagy kerékpározás fiatal élsportolóknál. Ez utóbbi kettőnél a csontsűrűség nem sokban különbözik a sportot nem űző kontrollcsoportokétól. Levonható a következtetés, hogy azok a sportok vannak kifejezetten pozitív hatással a csontszerkezet fejlődésére, amelyekben a sportolók dinamikus mozgást végeznek (pl.: ugrások), és legalább a saját testsúlyukat mozgatják a gravitáció ellenében.
 



